РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број:06-2/250-12

2. новембар 2012. године

Б е о г р а д

ЗАПИСНИК

17. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 2. НОВЕМБРА 2012. ГОДИНЕ

Седница Одбора је почела у 10,05 часова.

Седницом је председавала Весна Ковач, председник Одбора.

Седници су присуствовали Радојко Обрадовић, заменик председника Одбора и чланови Одбора: Зоран Антић, Верољуб Арсић, Жика Гојковић, Зоран Касаловић, Душица Николић, Драган Томић и др Мирко Цветковић, и заменици чланова Одбора: др Владимир Маринковић и Зоран Пралица.

Седници нису присуствовали чланови Одбора: Војислав Вујић, мр Божидар Ђелић, Бојан Ђурић, Золтан Пек, Ђорђе Стојшић и Момо Чолаковић.

Седници су присуствовали Марина Пападакис и Дејан Девић, представници Народне банке Србије.

На предлог председника, Одбор је већином гласова (девет за) утврдио следећи

Д н е в н и р е д

1. Разматрање Предлога закона о изменама и допунама Закона о Народној банци Србије (број 011-3480/12 од 30.октобра 2012. године), у појединостима.

**Прва тачка дневног реда:** Разматрање Предлога закона о изменама и допунама Закона о Народној банци Србије, у појединостима.

У дискусији су учествовали: Весна Ковач и Радојко Обрадовић.

Одбор за финансије, републички буџет и контролу трошења јавних средстава је, у складу са чланом 164. став 1. Пословника Народне скупштине, размотрио 16 амандмана поденетих на Предлог закона о изменама и допунама Закона о Народној банци Србије, које је предлагач Закона, Народна банка Србије одбила и одлучио да предложи Народној скупштини да **одбије** следеће амандмане:

- на члан 1. који је поднео народни посланик Маријан Ристичевић (ниједан за);

- на члан 2. који су заједно поднели народни посланици Мирослав Петковић Радојко Обрадовић (један за);

- на члан 5. који је поднела народни посланик Злата Ђерић (један за);

- на члан 5. који је поднео народни посланик Иван Јовановић (ниједан за);

- на члан 6. који су заједно поднели народни посланици Милица Делевић, Божидар Ђелић и Мирко Цветковић (ниједан за);

- на члан 7. који су заједно поднели народни посланици Милица Делевић, Божидар Ђелић и Мирко Цветковић (ниједан за);

- на члан 8. који су заједно поднели народни посланици Мирослав Петковић и Радојко Обрадовић (један за);

- на члан 9. који су заједно поднели народни посланици Мирослав Петковић и Радојко Обрадовић (један за);

- на члан 10. који су заједно поднели народни посланици Јован Палалић и Милош Алигрудић (један за);

- на члан 10. који је поднео народни посланик Срђан Миковић (ниједан за);

- на члан 10. који је поднела народни посланик Гордана Чомић(ниједан за);

- на члан 11. који су заједно поднели народни посланици Мирослав Петковић и Радојко Обрадовић (један за);

- на члан 13. који су заједно поднели народни посланици Мирослав Петковић и Радојко Обрадовић (један за);

- на члан 14. који су заједно поднели народни посланици Мирослав Петковић и Радојко Обрадовић (један за);

- на члан 14. који је поднела народни посланик Гордана Чомић (ниједан за);

- на члан 15. који су заједно поднели народни посланици Мирослав Петковић и Радојко Обрадовић (један за).

Председник Одбора је прочитала амандман на члан 10. Предлога закона о изменама и допунама Закона о Народној банци Србије, који је Одбор за финансије, републички буџет и контролу трошења јавних средстава на седници Одбора утврдио већином гласова (девет за) и поднео Народној скупштини на основу члана 157. став 6. Пословника Народне скупштине.

За известиоца Одбора на седници Народне скупштине одређена је Весна Ковач, председник Одбора.

Након закључења расправе о Предлогу закона о изменама и допунама Закона о Народној банци Србије, у појединостима, председник Одбора је:

- обавестила чланове Одбора да су пре седнице добили писмени предлог за студијско путовање за Варшаву у организацији ОЕБС–а Мисија у Србији, којим се предвиђа посета парламенту и Канцеларији за јавне набавке Пољске, у периоду од 21. до 24. новембра 2012. године, за пет чланова Одбора за финансије, републички буџет и контролу трошења јавних средстава; чланови Одбора могу да се одлуче и придруже студијској групи уколико им то дозвољавају обавезе у Народној скупштини и одборима скупштине у наредом периоду;

- подсетила чланове Одбора да је 2. новембар последњи дан за пријављивање чланова Одбора за семинар у организацији ОЕБС-а на тему надзора у области безбедности, који се одржава у Аранђеловцу у периоду од 6. до 8. новембра 2012. године.

Седница је завршена у 10,15 часова.

Тонски снимак 17. седнице Одбора за финансије, републички буџет и контролу трошења јавних средстава је саставни део овог записника.

за СЕКРЕТАР ОДБОРА ПРЕДСЕДНИК ОДБОРА

Драгица Крстић – Пурешевић Весна Ковач